Matie se lyk op berg: ‘Hy het die grootste glimlag gehad’Matthew Williams Só het die studentekomitee van die fakulteit opvoedkunde aan die Universiteit Stellenbosch (US) hulde gebring aan Williams nadat sy liggaam Vrydagoggend in die omgewing van die Stellenboschberg gevind is. “Hy het die vrygewigste siel gehad en ’n verwelkomende en positiewe persoonlikheid,” het Euwen Etson, voorsitter van die komitee, gesê. Williams, ’n onderwysstudent in sy derde jaar, is Donderdagaand as vermis aangemeld. Konst. Noloyiso Rwexana, woordvoerder van die polisie, het gesê sy liggaam is omstreeks 08:00 Vrydagoggend in die berg gevind. Volgens die US se studenteraad het Williams glo sowat 35 m geval van waar sy liggaam gevind is. Berading is beskikbaar gemaak vir Williams se vriende en medestudente. Die studentekomitee het hul medelye met Williams se ouers, familie en vriende uitgespreek. Rwexana het intussen bevestig ’n geregtelike doodsondersoek is geopen. “Die presiese omstandighede rondom die voorval word ondersoek.”